A Bizottság határozata

(2001. november 27.)

a laminarinnak és a novaluronnak a növényvédő szerek forgalomba hozataláról szóló 91/414/EGK tanácsi irányelv I. mellékletébe történő lehetséges felvétele céljából részletes vizsgálatra benyújtott dokumentációk teljességének elvi elismeréséről

(az értesítés a C(2001) 3761. számú dokumentummal történt)

(EGT vonatkozású szöveg)

(2001/861/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2001/49/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2] és különösen annak 6. cikke (3) bekezdésére,

mivel:

(1) A 91/414/EGK irányelv előírja a növényvédő szerekben felhasználható, engedélyezett hatóanyagok közösségi jegyzékének összeállítását.

(2) A Makhteshim Agan Ltd, United Kingdom 2001. március 29-én dokumentációt nyújtott be az Egyesült Királyság hatóságaihoz a novaluron hatóanyagnak az irányelv I. mellékletébe történő felvétele céljából. A Laboratoires Goëmar SA, France 2001. március 29-én egy, a laminarin hatóanyagra vonatkozó kérelmet nyújtott be a belga hatóságokhoz.

(3) A brit és a belga hatóságok tájékoztatták a Bizottságot arról, hogy az előzetes vizsgálatok szerint a dokumentációk megfelelnek a 91/414/EGK irányelv II. mellékletében megállapított adat- és információszolgáltatási követelményeknek. A benyújtott dokumentációk – az érintett hatóanyagot tartalmazó növényvédő szer tekintetében – megfelelnek a 91/414/EGK irányelv III. mellékletében megállapított adat- és információszolgáltatási követelményeknek. Ezt követően – a 6. cikk (2) bekezdésének előírásaival összhangban – a dokumentációkat a kérelmezők benyújtották a Bizottságnak és a többi tagállamnak, és átadták a Növény-egészségügyi Állandó Bizottságnak.

(4) E határozattal közösségi szinten hivatalosan kell megerősíteni, hogy a dokumentációkat úgy kell tekinteni, mint amelyek elvben megfelelnek az irányelv II. mellékletében és – legalább egy, az érintett hatóanyagot tartalmazó növényvédő szer tekintetében – a III. mellékletében megállapított adat- és információszolgáltatási követelményeknek.

(5) Ez a határozat nem sérti a Bizottság arra vonatkozó jogát, hogy a kérelmezőtől a referens tagállam számára további adatokat vagy információkat kérjenek, a dokumentáció bizonyos pontjainak tisztázása érdekében.

(6) Az e határozatban megállapított intézkedések összhangban vannak a Növény-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az e határozat mellékletében meghatározott – és a Bizottsághoz és a tagállamokhoz az e hatóanyagoknak a 91/414/EGK irányelv I. mellékletébe történő felvételére vonatkozóan benyújtott – hatóanyagokra vonatkozó dokumentációk elvben megfelelnek a 91/414/EGK irányelv II. mellékletében megállapított adat- és információszolgáltatási követelményeknek.

A dokumentációk – figyelemmel a javasolt felhasználásra – a hatóanyagot tartalmazó növényvédő szer tekintetében – megfelelnek a 91/414/EGK irányelv III. mellékletében megállapított adat- és információszolgáltatási követelményeknek is.

2. cikk

A referens tagállamok folytatják az érintett dokumentációk részletes vizsgálatát, és a Bizottság részére a lehető leghamarabb, de legkésőbb e határozatnak az Európai Közösségek Hivatalos Lapjában történő kihirdetését követő egy éven belül jelentik vizsgálataik következtetéseit az érintett hatóanyagnak a 91/414/EGK irányelv I. mellékletébe történő felvételének pozitív vagy negatív elbírálására és az ezzel kapcsolatos feltételekre vonatkozó javaslattal együtt.

3. cikk

Ennek a határozatnak a tagállamok a címzettjei.

Kelt Brüsszelben, 2001. november 27-én.

a Bizottság részéről

David Byrne

a Bizottság tagja

[1] HL L 176., 2001.6.29., 61. o.

[2] HL L 230., 1991.8.19., 1. o.

--------------------------------------------------

MELLÉKLET

AZ E HATÁROZAT ÁLTAL ÉRINTETT HATÓANYAGOK

Sorszám | Közismert elnevezés, CIPAC azonosító szám | Kérelmező | A kérelem benyújtásának napja | Referens tagállam |

1. | Novaluron CIPAC No. 672 | Makhteshim Agan Ltd United Kingdom | 2001. március 29. | Egyesült Királyság |

2. | Laminarin CIPAC No. 671 | Laboratoires Goëmar SA, France | 2001. március 29. | Belgium |

--------------------------------------------------